Alžeeria sõda

Mitte segi ajada Alžeeria kodusõjaga.

Alžeeria sõda (ka Alžeeria revolutsioon või Alžeeria vabadussõda, Alžeerias vahel 1. novembri sõda) oli aastatel 1954–1962 Prantsusmaa ja Alžeeria Rahvusliku Vabastusrinde (prantsuse keeles Front de Libération Nationale, FLN) vahel toimunud sõda, mis lõppes Alžeeria iseseisvumisega Prantsusmaast. Tegu oli märgilise dekolonisatsioonisõjaga, mida iseloomustasid partisanivõitlus ja piinamised. Konflikt kasvas kogukondadesiseseks ja -vaheliseks kodusõjaks. Sõjategevus toimus peamiselt Prantsuse Alžeeria territooriumil, Prantsusmaa emamaale jõudsid vaid selle kaudsed tagajärjed.

Sõja algatasid Rahvusliku Vabastusrinde liikmed 1. novembril 1954 toussaint rouge'iga (punane pühakutepäev) ning see tõi Prantsusmaal kaasa sügava poliitkriisi, neljanda vabariigi (1946–1958) lagunemise ning mõjukama presidendi institutsiooniga viienda vabariigi alguse. Prantsuse vägede julmus Alžeerias tegi nad seal ebapopulaarseks ja vähendas toetust ema- ning välismaal. Sõja kulgedes pöördus Prantsusmaa avalikkus aeglaselt selle vastu ning mitmed Prantsusmaa liitlased, nt Ameerika Ühendriigid, hakkasid Prantsusmaa toetamise asemel ÜRO-s end hääletamisest kõrvale jätma. Pärast suuri iseseisvusmeelseid meeleavaldusi Alžiiris ning teistes Alžeeria linnades ja ÜRO resolutsiooni, milles rõhutati õigust iseseisvusele, otsustas president Charles de Gaulle FLN-iga läbi rääkima hakata. Märtsis 1962 allkirjastati Éviani lepingud. Aprillis 1962 toimus Prantsusmaal Éviani lepingute referendum ning rahvas kiitis nende ratifitseerimise 91%-se toetusega heaks. Sama aasta 1. juulil toimus Alžeerias iseseisvusreferendum, milles 99,72% alžeerlastest hääletas iseseisvuse poolt.

Prantslaste lahkumine tõi kaasa riigikriisi. De Gaulle'ile tehti mitmeid atentaate ning Alžeerias üritati korduvalt sõjaväelise riigipöördega võimu haarata. Enamiku rünnakutest taga oli Prantsusmaa sõjaväelaste põrandaalune organisatsioon Organisation armée secrète (OAS), mille liikmed korraldasid nii Prantsusmaal kui Alžeerias iseseisvumise ärahoidmiseks pommirünnakuid ja mõrvu.

Pärast iseseisvumist põgenes Alžeeriast Prantsusmaale 900 000 Alžeeria eurooplast (nn pied-noiri), kes kartsid FLN-i kättemaksu. Immigratsioonilaine oli Prantsusmaa valitsusele ootamatu ning riik destabiliseerus selle tulemusel. Enamik prantslaste heaks töötanud alžeerlastest jäeti maha ning neilt võeti relvad, kuna Alžeeria võimudega sõlmitud lepingu järgi ei tohtinud uus võim neid taga kiusata. Sellest hoolimata koheldi Prantsuse vägedes abilistena töötanud harkisid reeturitena ning neid piinati ja rööviti nii FLN-i kui tsiviilisikute poolt. Umbes 90 000 neist õnnestus Prantsusmaale põgeneda, tihti aitasid neid käske eiranud Prantsuse armee ohvitserid. Nende järeltulijad moodustavad tänapäeval märkimisväärse osa Prantsusmaa alžeerlastest.

Vaata ka
 Prantsuse Alžeeria kuberneride loend
 1961. aasta Alžeeria putš
 Armée de l'Airi ajalugu kolooniates
 Ahmed Ben Bella
 Frantz Fanon
 Adolfo Kaminsky
 Alžeeria rahvuslus
 Prantsusmaa ja massihävitusrelvad
 1961. aasta Pariisi veresaun
 1962. aasta Orani veresaun
 121 manifest
 Piinamine Alžeeria vabadussõjas
 Alžeeria ajalugu (1962–1999)
 Iseseisvuspäev (Alžeeria)
 Prantsuse Alžeeria
 Éviani lepingud

Viited

Kirjandus
 Bradby, David. "Images of the Algerian war on the French stage 1988-1992." French Cultural Studies 5.14 (1994): 179-189.
 Clayton, Anthony. The wars of French decolonization (1994).
 Dine, Philip. Images of the Algerian War: French fiction and film, 1954-1992 (Oxford UP, 1994).
  Primary source
 Horne, Alistair. A Savage War of Peace: Algeria 1954–1962 (1978) In-depth narrative.
 LeJeune, John. "Revolutionary Terror and Nation-Building: Frantz Fanon and the Algerian Revolution." Journal for the Study of Radicalism 13.2 (2019): 1-44. online
 
 
 
 Charles R. Shrader, "The First Helicopter War: Logistics and Mobility in Algeria 1954-62," Greenwood Publishing Group, 1999.

Välislingid
 Alžeeria sõja lugemismaterjal
 Alžeeria iseseisvusarhiiv lehel marxists.org
 Alžeeria tähistab 50. iseseisvuspäeva

Alžeeria ajalugu
Külm sõda